b'\n_START_ARTICLE_\nCurentul de stele din Ursa Mare\n_START_PARAGRAPH_\nCurentul de stele din Ursa Mare, cunoscut \xc8\x99i sub numele de Grupul mi\xc8\x99c\xc4\x83tor din Ursa Mare, Asocia\xc8\x9bia Ursei Mari, precum \xc8\x99i Collinder 285, este curentul stelar cel mai aproape de Terra. Este o asocia\xc8\x9bie de stele care au  caracteristici comune, precum sunt v\xc3\xa2rsta, cinematica \xc8\x99i compozi\xc8\x9bia chimic\xc4\x83. Nucleul s\xc4\x83u se situeaz\xc4\x83 la circa 80\xc2\xa0de ani-lumin\xc4\x83 de noi. Curentul cuprinde un mare num\xc4\x83r de stele str\xc4\x83lucitoare, cea mai mare parte dintre ele fiind situate \xc3\xaen constela\xc8\x9bia Ursa Mare, iar cele mai str\xc4\x83lucitoare fiind \xc3\xaen asterismul Carul Mare.\n_START_SECTION_\nDescoperirea curentului de stele\n_START_PARAGRAPH_\nToate stelele din curentul Ursa Mare ocup\xc4\x83 aceea\xc8\x99i regiune a C\xc4\x83ii Lactee \xc8\x99i se deplaseaz\xc4\x83 cu viteze similare, \xc3\xaen aceea\xc8\x99i direc\xc8\x9bie. Ele posed\xc4\x83 o metalicitate asem\xc4\x83n\xc4\x83toare \xc8\x99i aproximativ aceea\xc8\x99i v\xc3\xa2rst\xc4\x83. Aceste puncte de convergen\xc8\x9b\xc4\x83 sugereaz\xc4\x83 c\xc4\x83 aceste stele au o origine comun\xc4\x83._NEWLINE_Dup\xc4\x83 v\xc3\xa2rsta componentelor, se crede c\xc4\x83 grupul mi\xc8\x99c\xc4\x83tor din Ursa Mare este un fost roi deschis. El s-ar fi format pornind dintr-o nebuloas\xc4\x83 protostelar\xc4\x83, acum vreo 500 milioane de ani, ceea ce \xc3\xael face relativ t\xc3\xa2n\xc4\x83r. Stelele din roi s-au dispersat apoi, \xc3\xaen mod progresiv, sub ac\xc8\x9biunea for\xc8\x9belor mareice, iar grupul ocup\xc4\x83 acum o regiune a spa\xc8\x9biului care m\xc4\x83soar\xc4\x83 aproximativ 30 de ani lumin\xc4\x83 lungime pe 18._NEWLINE_Curentul Ursei Mari a fost descoperit \xc3\xaen 1868 de c\xc4\x83tre Richard A. Proctor , care a remarcat c\xc4\x83, except\xc3\xa2nd  stelele Dubhe (\xce\xb1 UMa) \xc8\x99i Alkaid (\xce\xb7 UMa), stelele din Ursa Mare posed\xc4\x83 o mi\xc8\x99care proprie care le face pe toate s\xc4\x83 s\xc4\x83 se \xc3\xaendrepte spre acela\xc8\x99i punct situat \xc3\xaen S\xc4\x83get\xc4\x83torul. Astfel, spre deosebire de cele mai multe alte constela\xc8\x9bii \xc8\x99i asterisme, Ursa Mare este constituit\xc4\x83 \xc3\xaen mare parte din stele str\xc3\xa2ns legate unele de celelalte.\n_START_SECTION_\nMembrii grupului\n_START_PARAGRAPH_\nMi\xc8\x99carea stelelor \xc3\xaen spa\xc8\x9biu constituie principalul criteriu pentru a determina dac\xc4\x83 o stea este membr\xc4\x83 sau nu a curentului din Ursa Mare. Este necesar s\xc4\x83 se cunoasc\xc4\x83 mi\xc8\x99carea proprie a stelelor, precum \xc8\x99i viteza lor radial\xc4\x83 \xc8\x99i paralaxa lor, pentru caracterizarea mi\xc8\x99c\xc4\x83rii acestor stele. Satelitul Hipparcos a permis, \xc3\xaen 2003, s\xc4\x83 amelioreze, \xc3\xaen mod clar, estimarea mi\xc8\x99c\xc4\x83rii proprii \xc8\x99i a paralaxei  stelelor situate \xc3\xaen vecin\xc4\x83tatea Soarelui.  Odat\xc4\x83 distan\xc8\x9ba \xc8\x99i magnitudinea aparent\xc4\x83 a stelelor fiind cunoscute, se deduce magnitudinea lor absolut\xc4\x83, precum \xc8\x99i v\xc3\xa2rsta lor. Stelele care apar\xc8\x9bin curentului din Ursa Mare apar ca av\xc3\xa2nd o v\xc3\xa2rst\xc4\x83 comun\xc4\x83 de 500 de milioane de ani.\n_START_SECTION_\nAtribuiri\n_START_PARAGRAPH_\nDe-a lungul timpului, s-a crezut c\xc4\x83 steaua Sirius ar apar\xc8\x9bine acestui grup, dar cercet\xc4\x83rile din 2003, efectuate de Jeremy King, sugereaz\xc4\x83 c\xc4\x83 Sirius este prea t\xc3\xa2n\xc4\x83r\xc4\x83 pentru a fi membr\xc4\x83 cu drepturi depline._NEWLINE_Soarele nostru \xc3\xaensu\xc8\x99i este situat la periferia acestui grup, dar nici el nu este totu\xc8\x99i membru al grupului, deoarece v\xc3\xa2rsta sa de (circa 4,6 miliarde de ani) \xc3\xael face, \xc3\xaentr-adev\xc4\x83r, prea b\xc4\x83tr\xc3\xa2n ca s\xc4\x83 poat\xc4\x83 face parte din grup. Soarele nostru parcurge solitar o orbit\xc4\x83 de 250 de milioane de ani \xc3\xaen jurul centrului galactic, \xc3\xaenc\xc3\xa2t, \xc3\xaen urm\xc4\x83 cu 40 de milioan de ani, el nu se afla \xc3\xaen vecin\xc4\x83tatea stelelor din curentul Ursei Mari.'